Antti Rinne: Lakkoilu häiritsisi yhteiskuntarauhaa

Lahden torilla perjantaina vieraillut Antti Rinne (sd) toivoisi, että hallitus arvioisi tilanteen vielä uudelleen.

Heidi Nikunen

Oppositiojohtaja ja sosiaalidemokraattien puheenjohtaja Antti Rinne (sd.) pitää ilmaan nousseita lakonuhkia yhteiskuntarauhan säilymisen vuoksi huonona asiana.

- Olemme nyt sellaisessa yhteiskunnallisessa tilanteessa, että emme tarvitse häiriöitä, jotka vaarantavat yhteiskuntarauhaa. Ymmärrän, että ihmiset ovat pettyneitä hallituksen leikkaussuunnitelmista ja pelkäävät oman toimeentulonsa puolesta. Hallitus puuttuu nyt asioihin, jotka on perinteisesti sovittu työmarkkinapöydissä, Rinne sanoo.

Rinne viittasi kommentillaan perjantaina tulleeseen tietoon SAK:n vastatoimista hallituksen päätöksille leikata pisimpiä vuosilomia sekä karsia vuoro- ja ylityökorvauksia. Palkansaajajärjestöt aikovat järjestää suurmielenosoituksen ensi viikon perjantaina Helsingissä ja pysäyttää Suomen poliittisen mielenilmauksen ajaksi.

- En pidä lakkoilua hyvänä ajatuksena. Hallituksen pitäisi nyt arvioida tilanne uudelleen. Toivon, että pääministeri Juha Sipilä pystyisi irtaantumaan kokoomuksen konsensusratkaisuista, Rinne sanoo.

Rinne vieraili perjantaina Lahden torilla Lahden Demarien Elopoveri-tapahtumassa.